EMC ยันเพิ่มทุนมีแผนธุรกิจรองรับชัดเจน เตรียมเซ็นสัญญารับงาน Q4 เพียบ
EMC ยันเพิ่มทุนมีแผนธุรกิจรองรับชัดเจน เตรียมเซ็นสัญญารับงาน Q4 เพียบ
9 ต.ค. 2558

นายชุมพล อิศรางกูร ณ อยุธยา ประธานเจ้าหน้าที่บริหาร บริษัท อีเอ็มซี จำกัด (มหาชน) หรือ EMC เปิดเผยว่า จากกรณีที่บริษัทฯได้ดำเนินการเพิ่มทุนให้กับผู้ถือหุ้นเดิมจำนวน 6,822 ล้านหุ้นคาดว่าจะสามารถระดมทุนได้ราว 1,580 ล้านบาท บริษัทฯขอยืนยันว่าการดำเนินการเพิ่มทุนดังกล่าวเป็นการขยายฐานให้มีความเหมาะสม เพียงพอ และเป็นการเตรียมความพร้อมของเงินทุนเพื่อรองรับงานในอนาคต
ขณะเดียวกันการเพิ่มทุนในครั้งนี้บริษัทฯต้องการให้ผู้ถือหุ้นเดิมได้รับประโยชน์ ด้วยการให้สิทธิกับผู้ถือหุ้นเดิมสามารถจองหุ้นเพิ่มทุนในอัตราส่วนที่กำหนดไว้ 1 หุ้นเดิมต่อ 1 หุ้นใหม่ได้ในราคา 0.25 บาท ซึ่งเป็นราคาที่ต่ำกว่ามูลค่าทางบัญชี หรือ P/BV รวมถึงผู้ถือหุ้นเดิมจะได้รับการใช้สิทธิของใบสำคัญแสดงสิทธิ(วอร์แรนต์) EMC-W5 ตามสัดส่วนการถือหุ้นโดยไม่คิดมูลค่า ในอัตราส่วน 2 หุ้นสามัญใหม่ที่จองซื้อหุ้นเพิ่มทุน ต่อ 1 หน่วยใบสำคัญแสดงสิทธิ EMC-W5 ในราคาใช้สิทธิเท่ากับ 0.25 บาทต่อหุ้น และที่สำคัญที่สุดเมื่อโครงการ และการรับงานต่าง ๆ ของบริษัทฯดำเนินไปตามเป้าหมายที่วางไว้ก็จะเป็นโอกาสที่ผู้ถือหุ้นเดิมจะได้รับผลตอบแทนในอนาคตอีกด้วย
สำหรับเงินที่ได้จากการเพิ่มทุนดังกล่าวบริษัทจะนำมาใช้เป็นเงินทุนหมุนเวียนในการดำเนินธุรกิจของบริษัทฯ ไม่ว่าจะเป็นการลงทุนในโครงการอสังหาริมทรัพย์ต่าง ๆ ทั้งโครงการที่อยู่ในระหว่างพัฒนา เช่น โครงการแลนด์มาร์ค มหาชัย รวมถึงเพื่อรองรับการเข้าประมูล หรือรับงานโครงการรับเหมาก่อสร้างใหม่ ๆ ทั้งโครงการขนาดกลางจนถึงโครงการขนาดใหญ่ ทั้งทางภาครัฐ และเอกชน ที่เริ่มมีการทยอยอนุมัติโครงการต่าง ๆ ออกมาอย่างต่อเนื่อง ทั้งการลงทุนโครงสร้างพื้นฐาน และเมกะโปรเจกต์ต่าง ๆ ซึ่งบริษัทฯมีโอกาสในการที่จะเข้าไปรับงานดังกล่าวในหลายโครงการ ซึ่งในบางโครงการก็มีความคืบหน้าไปมากแล้ว โดยเงินทุนดังกล่าวจะช่วยเพิ่มความน่าเชื่อถือทางด้านฐานะการเงินของบริษัทฯ อีกด้วย